b"\n_START_ARTICLE_\nMaitreya\n_START_PARAGRAPH_\nMaitreya (sanskrit, devan\xc4\x81gar\xc4\xab: \xe0\xa4\xae\xe0\xa5\x88\xe0\xa4\xa4\xe0\xa5\x8d\xe0\xa4\xb0\xe0\xa5\x87\xe0\xa4\xaf; p\xc4\x81\xe1\xb8\xb7i: metteyya; singalesisk: \xe0\xb6\xb8\xe0\xb7\x9b\xe0\xb6\xad\xe0\xb7\x8a, maithri; thai: \xe0\xb8\x9e\xe0\xb8\xa3\xe0\xb8\xb0\xe0\xb8\xa8\xe0\xb8\xa3\xe0\xb8\xb5\xe0\xb8\xad\xe0\xb8\xa3\xe0\xb8\xb4\xe0\xb8\xa2\xe0\xb9\x80\xe0\xb8\xa1\xe0\xb8\x95\xe0\xb9\x84\xe0\xb8\x95\xe0\xb8\xa3\xe0\xb8\xa2, phra si aiya mettrai; burmesisk: \xe1\x80\xa1\xe1\x80\x9b\xe1\x80\xad\xe1\x80\x99\xe1\x80\xb1\xe1\x80\x90\xe1\x80\xb9\xe1\x80\x90\xe1\x80\x9a\xe1\x80\xbb \xca\x94\xc9\x99\xc9\xb9\xe1\xb8\xadm\xc3\xa8dja; tibetansk: \xe0\xbd\x96\xe0\xbe\xb1\xe0\xbd\x98\xe0\xbd\xa6\xe0\xbc\x8b\xe0\xbd\x94\xe0\xbc\x8b, jampa wylie: byams pa; mongolsk: \xe1\xa0\xae\xe1\xa0\xa0\xe1\xa0\xb6\xe1\xa0\xa2\xe1\xa0\xb3\xe1\xa0\xa0\xe1\xa0\xb7\xe1\xa0\xa2\xe1\xa0\x82 \xe1\xa0\xa0\xe1\xa0\xb0\xe1\xa0\xa0\xe1\xa0\xb7\xe1\xa0\xa0\xe1\xa0\xaf\xe1\xa0\xb2\xe1\xa0\xa3; m\xd0\xb0\xd0\xb9\xd0\xb4\xd0\xb0\xd1\x80, a\xd1\x81\xd1\x80\xd0\xb0\xd0\xbb\xd1\x82 (mayidari, asaraltu); tradisjonell kinesisk: \xe5\xbd\x8c\xe5\x8b\x92\xe8\x8f\xa9\xe8\x96\xa9, pinyin: m\xc3\xadl\xc3\xa8 p\xc3\xbasa; hangul: \xeb\xaf\xb8\xeb\xa5\xb5\xeb\xb3\xb4\xec\x82\xb4, koreansk: mireuk bosal; japansk: \xe5\xbc\xa5\xe5\x8b\x92\xe8\x8f\xa9\xe8\x96\xa9, miroku bosatsu), eller Maitreya Buddha, er innenfor buddhistisk eskatologi navnet p\xc3\xa5 den neste fremtidige Buddha. Han skal v\xc3\xa6re den femte Buddha i en rekke av tusen Buddhaer som skal komme. Siden alle ting i samsara er forgjengelige, vil ogs\xc3\xa5 l\xc3\xa6ren etter den historiske Sakyamuni Buddha (Siddharta Gautama) til slutt forsvinne og bli glemt av alle. Etter at dette har skjedd vil boddhisattvaen Maitreya bli gjenf\xc3\xb8dt p\xc3\xa5 jorden, oppdage sannheten p\xc3\xa5 nytt, oppn\xc3\xa5 full oppv\xc3\xa5kning og bli en Buddha p\xc3\xa5 egen h\xc3\xa5nd uten l\xc3\xa6remester. Mens han venter lever Maitreya i Tusita-himmelen. Forutsigelsen om Maitreya anerkjennes av alle de buddhistiske tradisjonene, b\xc3\xa5de Theravada og Mahayana._NEWLINE_Den kinesiske munken Budai, den leende munken, regnes av mange for \xc3\xa5 ha v\xc3\xa6rt en tidligere inkarnasjon av Maitreya. De popul\xc3\xa6re bildene og statuene som viser en leende og tykk Buddha er bilder av denne munken som en inkarnasjon av Maitreya, og ikke av den historiske Sakyamuni Buddha.\n_START_SECTION_\nMaitreya utenfor buddhismen\n_START_PARAGRAPH_\nOpp igjennom historien har mange enkeltpersoner st\xc3\xa5tt frem og hevdet \xc3\xa5 v\xc3\xa6re Maitreya. Flere nyreligi\xc3\xb8se grupper har ogs\xc3\xa5 adoptert Maitreya-legenden til sine form\xc3\xa5l. Mest kjent er kanskje Benjamin Creme som grunnla den teosofiske bevegelsen Share international. L. Ron Hubbard, grunnleggeren av Scientologi, hevdet ogs\xc3\xa5 \xc3\xa5 v\xc3\xa6re Maitreya. Bahai-religionen ser p\xc3\xa5 sin grunnlegger Bah\xc3\xa1'u'll\xc3\xa1h som oppfyllelsen av Maitreya-legenden."